Dallas
Store norske leksikon,Geografi,Verdens geografi,Nord- og Mellom-Amerika,USAs geografi,Byer i USA
Dallas er en by i delstaten Texas i USA, som ligger ved Trinity River, 360 km fra Mexicogolfen, og har 1 341 075 innbyggere.
Dallas danner kjernen i storbyregionen Dallas-Fort Worth-Arlington, som med 7 399 662 innbyggere (US Census, 2017) er den største i Texas, den fjerde største i USA og USAs raskest voksende (US Census, 2017). Bebyggelsen har spredt seg langt utover bygrensen på det flate prærielandet, og danner en stadig ekspanderende forstadsring. Næringsliv Dallas er det fremste bank- og forsikringssenteret i sørveststatene, og mange store bedrifter innenfor oljeindustrien har sine hovedkontorer her. Byen er også et viktig handelssenter, og dens Cotton Exchange, 'bomullsbørs', er blant de største i verden. Dallas er videre et viktig kommunikasjonsknutepunkt. Den internasjonale lufthavnen (Dallas–Fort Worth) er en av verdens travleste.Industrien er omfattende og svært mangesidig. De viktigste industrigrener er fly- og romfartsindustri, elektronikkindustri, tekstiler og klesvarer, næringsmidler, forlags- og trykkerivirksomhet. Byen er også et populært kongressenter. Kultur Dallas er et ledende senter for høyere utdanning og forskning. Det finnes en rekke universiteter og andre høyere læresteder; i selve byen finnes blant annet Southern Methodist University (1911), Bishop College (1881) og Dallas Baptist College (1897). I forstedene finner man University of Dallas (1956) i Irving, University of Texas (1895) i Arlington, og North Texas State University (1890) og Texas Woman's University (1901) i Denton.Dallas er kjent for sitt rike kulturliv, med teatersenter (første teater etablert i 1879), opera, ballett, symfoniorkester og flere museer. John F. Kennedy Memorial Plaza markerer stedet der presidenten ble myrdet. Bybeskrivelse Byens sentrum preges av et rettvinklet gatenett, og et stort antall skyskrapere. Det finnes flere bygninger er på mer enn 50 etasjer, høyest er Bank of America Plaza (281 meter/72 etasjer).Boligbebyggelsen domineres av småhus og eneboliger. Afroamerikanere og flesteparten av de spansktalende er bosatt i de sørlige bydelene. Nord for bykjernen ligger de mest fasjonable boligområdene, til dels i forsteder som University Park, Richardson og Plano. Mye av detaljhandelen har også lokalisert seg til Nord-Dallas, med mange store kjøpesentre.Dallas hadde i år 1900 43 000 innbyggere, i 1950 434 000, 1970 844 000 og i 2000 1 188 500. Historie Dallas ble grunnlagt i 1841, fikk bystatus i 1856 og er oppkalt etter George M. Dallas, som var USAs visepresident fra 1845 til 1849. Brann ødela byen i 1860. Jernbanen, som ble bygd i 1872, bidro til byens raske vekst.Dallas utviklet seg til å bli et viktig senter for produksjon og utførsel av bomullsvarer. Oppdagelsen av oljefeltene i Øst-Texas i 1930 gjorde byen til et stort oljesenter, mens bygging av flyfabrikker under andre verdenskrig førte til en rask industriell vekst.President John F. Kennedy ble myrdet i Dallas 22. november 1963. Les mer i Store norske leksikon Texas USAs geografi USAs historie Eksterne lenker US Census Bureau: QuickFacts: Dallas city, Texas